અંગ્રેજી નવલકથાકાર ડી.એચ. લોરેન્સે આ સ્થળે સતત બે ઉનાળા ગાળેલા. ગોવિંદ લામા તથા તેમનાં પત્ની લી ગૌતમી વર્ષ 1948થી 1985 સુધી આ મઠમાં વસ્યા તથા ત્યાં રહીને અનેક પુસ્તકોની રચના કરી. હિમાલય જેવા સુંદર પરિવેશમાં વસવાનો એક વિશેષ લાભ આ કલાપ્રેમી યુગલને એ થયો કે તેઓ પોતાની સાધના પણ કરી શક્યા. અહીં રહ્યે રહ્યે ગોવિંદ લામાએ તેમનું વિશ્વપ્રસિદ્ધ પુસ્તક ‘ધ વે ઓફ વ્હાઈટ ક્લાઉડ્સ‘ (1949) લખ્યું. આ પુસ્તક માટે તેમને ‘ઇલેસ્ટ્રેટેડ વિકલી ઓફ ઇન્ડિયા‘ની આર્થિક સહાય પણ મળી હતી. ‘ફાઉન્ડેશન ઓફ તિબેટીયન બુદ્ધિઝમ‘ (1951) પણ આ જ ગાળાનું પુસ્તક હતું. તેમના ચિત્રકાર તેમજ ફોટોગ્રાફર પત્ની રતિ પેટીટ ઉર્ફે લી ગૌતમીએ ‘તિબેટ ઇન પિક્ચર્સ‘ નામક કલાત્મક પુસ્તક પ્રગટ કર્યું.